Veľké Lovce

Veľké Lovce sú obec na Slovensku v okrese Nové Zámky. Do katastra obce patrí zrúcanina pavlínskeho kláštora Mariánska Čeľaď.

Polohopis 
Obec sa nachádza 8 km od Termálneho kúpaliska Podhájska. Dedinou preteká Lovčiansky potok.

Dejiny 
Život na území obce v minulosti dokazujú nájdené skameneliny, ktorých vek sa odhaduje až na 1 – 2 milióny rokov. Osídlenie obce siaha asi 8000 rokov do minulosti. Predpokladá sa, že tu žili lovci mamutov, pretože v roku 1913 sa na Zákostolí našla kosť mamuta. V obci bola takisto nájdená kostra ženy v skrčenej polohe na boku. Vek sa odhaduje na 2700 rokov.

Prvá zachovaná zmienka o obci pochádza z roku 1236. Nastarší názov obce bol zaznamenaný vo forme Lót. Pochádza pravdepodobne z mena rodiny majiteľa majetku Tomáša Lóthyho. Od roku 1247 boli spolumajiteľmi obce Lóthyovci. V roku 1512 obec získali Lévaiovci a Haraštiovci, ktorí v bližšie neurčenej dobe časť pôvodného chotára Loviec – osadu Máriačalád (Mariánska Čeľaď) darovali rádu Pavlínov. Prvá písomná zmienka o osade je z roku 1210. Rád tu postavil dvojvežový kostol a kláštor. Za zmienku stojí veľká knižnica, nachádzalo sa v nej 1 184 rozličných vzácnych diel, ktoré boli v r. 1786 odvezené do univerzitnej knižnice v Budíne. Fungovanie kláštora zaniklo po vydaní dekrétu Jozefa II. v roku 1786, ktorým ruší pôsobenie rádu Pavlínov, ktorí kláštor obývali a správu verejných základín prevzala obec.

Do roku 1899 pozostávala z dvoch samostatných častí – Veľkého a Malého Lótu. Až katastrofálny požiar 2. októbra 1899 spôsobil, že celá obec vyhorela a odvtedy dostala spoločný názov Nový Lót (Újlót). Od roku 1927 sa spoločná obec nazývala iba Lót. V rokoch 1938 – 1945 bola obec na území okupovanom Maďarskom na základe Viedenskej arbitráže. Na Veľké Lovce bola obec premenovaná v roku 1948.

Kultúra a zaujímavosti

Pamiatky 
 Ruiny pavlínskeho kláštora Mariánska Čeľaď, pôvodne barokového komplexu dvojvežového kostola a trojkrídlového kláštora s rajským dvorom, z roku 1745. Kláštor tu už existoval minimálne od potvrdenia vydaného kráľom Ľudovítom II. v roku 1517. Kostol bol dostavaný v roku 1782. Kláštor bol zrušený reformou Jozefa II. v roku 1786. Úpravami prešiel v roku 1863. Kostol bol poškodený počas druhej svetovej vojny, v neskoršom období kláštor slúžil ako sklad obilia a ovčinec. Kláštor bol dvojpodlažná dvojtraktová baroková stavba. Zo zdevastovaného kláštora sa dochovalo len torzo obvodových múrov. 

 Reformovaný kostol, jednoloďová neoklasicistická stavba s polygonálnym záverom a predstavanou vežou, z roku 1882. Fasády kostola sú členené lizénami a segmentovo ukončenými oknami so šambránami. Veža je členená kordónovými rímsami a lizénovými rámami, ukončená je korunnou rímsou so zuborezom a barokovou helmicou. Nad portálom je reliéfna hviezda s vročením stavby kostola a bifórium so šambránou. 

 Rímskokatolícky kostol Materstva Panny Márie, jednoloďová neorománska stavba s polygonálnym ukončením presbytéria a predstavanou vežou, z rokov 1904-1906. Fasády kostola sú členené lizénami so zuborezom a opornými piliermi. Okná sú polkruhovo ukončené. Veža je členená stupňovitými opornými piliermi, kordónovou rímsou a lizénovými rámami, ukončená je korunnou rímsou s terčíkom s hodinami a ihlancovou helmicou. Portál je ukončený trojuholníkovou supraportou s krížom.

Obyvateľstvo 
Etnické zloženie obyvateľstva (podľa údajov z roku 2001)
 Slováci – 85,57 %
 Maďari  –  9,85 %
 Rómovia –  4,01 %

Náboženské zloženie obyvateľstva
rímski katolíci – 84,82 %
reformovaní (kalvíni) – 10,37 %
bez vyznania – 2,73 %
evanjelici a. v. – 0,33 %
a iní

Občianska vybavenosť 

 Obecný úrad, č. 431
 Materská škôlka
 Základná 9-ročná škola
 Kultúrny dom
 Pošta
 múzeum, sedliacky dom
 Športový areál – futbalové ihrisko, detské ihrisko, park, bar
 Telocvičňa
 Vináreň Cabernet s ubytovaním
 Lekár, MUDr. Lendvay
 Roľnícky mlyn, s.r.o. č. 657
 Pohrebné a kamenárske služby P.S.M. Melišek

Organizácie 
 Miestny odbor Matice slovenskej – vznik: 21. 1. 1990, predseda: František Németh, počet členov: 85
 Folklórna skupina VEĽKÉ LOVCE – kontakt: Terézia Pavlatovská
 Telovýchovná jednota Veľké Lovce
 Občianske združenie Ľudový dom - venuje sa podpore a zachovaniu ľudových tradícií, architektúry a remesiel v obci 
 Občianske združenie Villanka - venuje sa organizácii zmysluplných voľnočasových aktivít nielen s mládežou

Infraštruktúra 
Pokrytie mobilných sietí: 
 Orange – výborné (nad obcou je vykrývač)
 T-Mobile – slabší signál
 O2-Telefónica – slabší signál

Doprava 
Do obce vedie cesta z 2 dedín: 
 Bešeňov
 Radava - cesta je v zime neudržiavaná

Železničné spojenie do obce nevedie.

Autobusy 
Autobusové spojenie je do miest:
 Nové Zámky
 Šurany

Veľké Lovce majú 4 autobusové zastávky (v smere do obce):
 Veľké Lovce, RD (Roľnícke družštvo)
 Veľké Lovce, osada (dolná zastávka)
 Veľké Lovce, nám. (centrum, obecný úrad, kostol)
 Veľké Lovce, Jednota (horná zastávka)

Vlaky 
Najbližšsie vlakové spojenia je v Radave (5 km), v Podhájskej (8 km) - smer Banská Bystrica a Bratislava, potom v Šuranoch (15 km) a Nových Zámkoch (20 km – najlepšie).

Osobnosti obce

Pôsobili tu  
 Anton Mária Vácval (* 1908 – † 2000), rímskokatolícky kňaz, salezián.

Zdroj 
 Ing. Ján Orša, Terézia Pavlatovská – Veľké Lovce v premenách času (230 strán, rok vydania 2008, knihu je možné zakúpiť si na Obecnom úrade vo V. Lovciach.)

Referencie

Externé odkazy 
 Oficiálna stránka obce

 
Obce okresu Nové Zámky